কপাল ফিরল আমার। আবার বাণিজ্যে সোনা ফলল। আবার হাতিশালে হাতি, ঘোড়াশালে ঘোড়া, সিন্দুক ভর্তি মণিমানিক্য। সবকিছু আবার আগের মতো। কেবল আমার মেয়েটা....' বলে আবার কথার যেন খেই হারিয়ে ফেললেন তিনি। তারপর হঠাৎ মাটিতে বসে পড়ে মাথা নীচু করে পরম যত্নে হাত বোলাতে লাগলেন সামনের আধো অন্ধকার মাটিতে—আর নিজের মনেই বলতে থাকলেন—'তারপর সারাজীবন ধরে তোকে আমি খুঁজে বেড়িয়েছি সর্বত্র—শুধু এই কথাটুকু বলার জন্য—ওরে তোকে নিয়ে গিয়েছিলাম তোর দুর্ভাগ্য কাটানোর জন্য—রেখে এসেছিলাম ওই ভাঙা মন্দিরে—সূচ রাজকুমারের কাছে—রাজরানী হবি বলে—সন্ন্যাসীর কথামতো। আমি জানি সন্ন্যাসীর অন্যসব কথার মতো একথাটাও ফলেছিল। তুই রাজরানী হয়েছিলি। সূচরাজার রানী। তোর সঙ্গে আমার আর দেখা হল না কোনোদিন, কিন্তু তুই তো সুখী হলি। তাই আমার কোনো দুঃখ নেই। কোনো পাপ নেই। তাই না বল? তাই না?'